Hei alle sammen!

Jeg vil takke for tilliten i anledning kommunevalget 2019!

Det er med stor glede og overveldende inntrykk jeg nå har gått inn i rollen som ordfører for alle i Flå. Dette er en enorm omveltning i måten å jobbe på, i forhold til den hverdagen jeg kjente som jordmor på et sykehus. Her er det mye som må læres helt fra bunn av. Har dere tålmodighet, så har jeg trua på at dette vil gå bra ☺.

Konstitueringsdagen var følelsesladet, og det var en historisk dag for Flå på mange måter. Det er 32 år siden Ap hadde styre og stell i Flå. De hadde det i veldig mange år, kanskje for mange vil noen si. Så var det en lang periode Bygdelista sin tur, og nå har Ap & KrF samarbeidet klart det. Det hele går i ring. Nå er jeg den første kvinnelige ordføreren i Flå. Attpåtil en innflytter. Det er faktisk veldig utypisk til Flå å være, sett i et historisk perspektiv. Den tilliten og utfordringen tar jeg med største ydmykhet.

Først og fremst, all ære og annerkjennelse for godt ivaretatt kommune av Bygdelista med kommunestyrene gjennom 29 år! Vi tar over en kommune som har orden på økonomien og gode tjenester. De store investeringene er gjort for en stund, så nå kan vi konsentrere oss om innholdet. Det er et godt stykke arbeid som er gjort, og det er vi takknemlige for. Så selv om ordføreren er byttet ut, så har vi den samme stødige rådmannen som holder styringen på Flå, heldigvis ☺.

De første ukene har jeg brukt til å bli bedre kjent med kommunen vår. Det har vært lærerikt å få lære om de ulike tjenestene vi tilbyr i Flå. Jeg har besøkt barnehagen, administrasjon, skolen og bygdeheimen. Møtt på hyggelig og blide fjes samme hvor jeg har vært. Teknisk har jeg ikke klart å få til den samme type besøk, for disse gutta er jo overalt i kommunen vår. Noe av næringslivet fikk jeg hilst på da Flå Vekst arrangerte næringskaffe i november. Og det gjør inntrykk å møte så mange kreative mennesker som vil få til vekst, utvikling og bærekraft i sin arbeidshverdag i Flå. Her gjelder det å henge med i svingene, for denne næringa jobber fort.

Vi er så innmari avhengige av hverandre for å yte det beste i Flå. Godt samarbeid på tvers av tjenester har vi alt å vinne på. Summen av det jeg har lest, sett og fått informasjon om, viser at vi har over snittet gode tjenester i Flå. Mye å være stolt over! Vi leverer gode tjenester på alle nivåer. Vi gjør faktisk det. Og vi vil bli bedre! For Flå skal bli den beste kommunen å bo i, skritt for skritt.

Det er DEG kommer an på, og du er GOD nok!

Med ønske om en god jul og et godt nytt år i 2020!

Merete H. Gandrud, ordfører.